KIRJALLINEN KYSYMYS E-3927/00

esittäjä(t): Bernard Poignant (PSE) komissiolle

(13. joulukuuta 2000)

Aihe: ILO:n yleissopimuksen 147 soveltaminen yhteisön satamia käyttäviin aluksiin

Meriliikenteen vaarallisuus unionin vesillä on jälleen noussut esiin suuren yleisön keskuudessa äskettäisen Ievoli Sun -aluksen onnettomuuden takia. Vuosi Erika-aluksen haaksirikon jälkeen Euroopan parlamentti ja neuvosto ovat juuri hyväksymässä komission ehdottamia ensimmäisiä meriturvallisuutta koskevia toimia.

Ehdotus alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) annetun neuvoston direktiivin 95/21/EY muuttamisesta, ehdotus alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista annetun neuvoston direktiivin 94/57/EY muuttamisesta ja ehdotus asetukseksi yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta koskevat meriturvallisuuspolitiikan teknisiä menettelytapoja.

Ei pidä kuitenkaan unohtaa, että meriliikenteen turvallisuus riippuu ennen kaikkea ihmisistä, sillä 7080 prosenttia onnettomuuksista tai haaksirikoista johtuu inhimillisistä erehdyksistä.

Mikä on komission kanta sellaisten alusten pääsyn kieltämisestä yhteisön satamiin, joiden sosiaaliset olosuhteet eivät ole ILO:n yleissopimuksen 147 mukaisia? Kysymys koskee myös Pariisin pöytäkirjaa, jota olisi muutettava siten, että alusten sosiaalisia olosuhteita valvottaisiin järjestelmällisesti.

Loyola de Palacion komission puolesta antama vastaus

(15. helmikuuta 2001)

Alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) 19.6.1995 annetussa neuvoston direktiivissä 95/21/EY(1) säädetään, että satamavaltion tarkastajien on varmistettava, että Kansainvälisen työjärjestön ILO:n yleissopimuksen n:o 147 määräyksiä noudatetaan. Työolosuhteita koskevien sääntöjen noudattamatta jättäminen ei yksin riitä syyksi kieltää pääsy yhteisön satamiin. Sen sijaan tarkastajat voivat direktiivin nojalla pysäyttää alukset, jotka eivät täytä alusten turvallisten ja terveellisten olosuhteiden vaatimuksia.

Merenkulkijoiden työajan valvonnasta yhteisön satamissa käyvillä aluksilla 13.12.1999 annetulla Euroopan parlamentin ja neuvoston direktiivillä 1999/95/ETY(2) vahvistetaan valvontaa säätämällä, että yhteisön satamissa on tarkistettava, noudatetaanko merenkulkijoiden työaikaa ja alusten miehitystä koskevia ILO:n yleissopimusta n:o 180 ja yleissopimukseen n:o 147 liittyvää pöytäkirjaa alusten työoloista ja -ajoista. Tarkastusten yhteydessä havaitut puutteet (esimerkiksi miehistön liiallinen väsymys) voivat johtaa aluksen pysäyttämiseen.

Direktiiviin 95/21/EY tehdyt muutokset sisällytetään säännöllisesti Pariisin yhteisymmärryspöytäkirjaan. Jos viimeksi mainittu on ristiriidassa direktiivin 95/21/EY kanssa, jäsenvaltioiden on aina noudatettava direktiivin säännöksiä.

(1) EYVL L 157, 7.7.1995.

(2) EYVL L 104, 20.1.2000.